65 vuotta täyttäneiden yleislääkärivastaanoton valinnanvapauskokeilu alkaa 1.9.2025

Mukana kokeilussa on myös eteläkarjalaisia palveluntuottajia

65 vuotta täyttäneet voivat 1.9.2025 alkaen valita, käyttävätkö he julkisia vai yksityisiä yleislääkäripalveluita julkisen palvelun asiakasmaksun hinnalla. Kela toteuttaa kokeilun 1.9.2025–31.12.2027 yhteistyössä yksityisen terveydenhuollon kanssa. Kokeilun tavoitteena on parantaa ikääntyvien terveyspalveluiden saatavuutta ja nopeuttaa lääkäriin pääsyä sekä lisätä asiakkaiden valinnanvapautta.

Syyskuun alusta alkaen 65 vuotta täyttäneet voivat hakeutua suoraan yksityisen yleislääkärin vastaanotolle ja maksaa käynnistä enintään julkisen perusterveydenhuollon asiakasmaksun verran.

Vuonna 2025 asiakasmaksu eli asiakkaan ns. omavastuu on 28,20 euroa. Asiakkaalta ei peritä käynnistä muita maksuja, kuten toimisto- tai palvelumaksuja. Vuonna 2025 kokeiluun liittyviä lääkärikäyntejä voi olla enintään kaksi ja vuosina 2026 ja 2027 enintään kolme. Vastaanotto voi tapahtua paikan päällä, videoyhteydellä tai puhelimitse. Kokeiluun liittyvät lääkärikäynnit näkyvät jatkossa sähköisesti OmaKelassa, jossa voi tarkistaa, moneenko julkisen terveydenhuollon asiakasmaksun mukaiseen käyntiin asiakas on kyseisenä vuonna edelleen oikeutettu.

Palveluntuottajan on oltava mukana valinnanvapauskokeilussa, jotta asiakkaan yleislääkärin vastaanotosta maksama hinta voi olla julkisen perusterveydenhuollon vastaavanlaisen käynnin maksun suuruinen. Kokeilussa mukana olevat yleislääkärit tai palveluntuottajat voi tarkistaa Kelan verkkosivuilta: Valinnanvapauskokeilu 65 vuotta täyttäneille | Henkilöasiakkaat | Kela

Kela korvaa myös tiettyjä tutkimuksia, kuten laboratoriokokeita ja kuvantamistutkimuksia, jotka lääkäri määrää vastaanotolla. Asiakas maksaa puolet tutkimusten hinnasta. Jos esimerkiksi laboratoriokokeen hinta on 12 euroa ja näytteenoton hinta on 30 euroa, asiakas maksaa näistä tutkimuksista yhteensä 21 euroa.

Kelan nettisivuilla on lista korvattavista tutkimuksista ja niiden enimmäishinnoista.

Valinnanvapauskokeiluun eivät sisälly erikoislääkärikäynnit, terveystarkastukset, esim. iän vuoksi tai ajokorttia varten tai sairaanhoitajan palvelut.

Etelä-Karjalan hyvinvointialueen avoterveydenhuollon johtaja Minna Häyhä tarkentaa:

On huomioitavaa, että kokeilu sisältää vain osan laboratorio- ja röntgentutkimuksia.

Minna Häyhä

Linkit Kelan materiaaleihin:

Kelan valinnanvapauskokeilu

11.2.2025 Usein kysyttyä valinnanvapauskokeilusta 65 vuotta täyttäneille.pdf

Valinnanvapauskokeilu 65 vuotta täyttäneille | Henkilöasiakkaat | Kela

Lisätietoja:

Minna Häyhä, Etelä-Karjalan hyvinvointialueen avoterveydenhuollon johtaja, puh. 040 556 2530, minna.hayha@ekhva.fi